دستونک
لیاقت امین
ارسے ءَ شنگ ئے چو دنز ءَ گار بئے
بیرگ ءَ چمّانی دیما گار بئے
تتّرین ئے گوات ءِ سارتیں نیّت ءَ
سرشپءَ نوش ئے داں باندا گار بئے
جنّت ءَ رَپتہ پَرشتہ زادگے
درد ءِ زندان ءَ چہ پادا گار بئے
سرمجن اے وہد ءِ رنگراہیں لَد ءَ
یکبرے پش کپت ئے رندا گار بئے
ہون پالاتہ لکیرانی زہاں
سرپتگنت تیر ءُ تماشا گار بئے
ماہ ءِ نیمون ءَ دریگ ءَ پچ مکن
مہر ءِ ایمان ءَ چو زیبا گار بئے
من ترا شوہازاں اَہد ءِ ساہگ ءَ
زندگی تو چو گبرّ ءَ گار بئے
ہر کدیں اوتاگاں پَرریچ ءِ گم ءِ
لزّتے زیر ئے ءُ تہنا گار بئے
واہگانی میزریں شہر ءَ امین
باتن ءَ ملما کن ئے یا گار بئے